Խոսե Վեգա

**Խոսե Անտոնիո Ռոդրիգես Վեգա** (, ), իսպանացի սերիական մարդասպան, որն ավելի հայտնի է որպես «**Ծեր կանանց մարդասպան**», դատապարտվել է 440 տարվա ազատազրկման՝ 1987 թվականի օգոստոսից մինչև 1988 թվականի ապրիլը կատարված առնվազն 16 կանանց՝ 61-ից 93 տարեկան, բռնաբարությունների և սպանությունների համար։

## Կենսագրություն
Խոսե Անտոնիո Ռոդրիգես Վեգան ծնվել է 1957 թվականի դեկտեմբերի 3-ին, Իսպանիայի Սանտանդեր քաղաքում։ Դեռահաս տարիքում նա ծեծել է ծանր հիվանդ հորը, որի համար մայրը նրան դուրս է շպրտել տնից։ Սա, ըստ նրա սեփական պատմության, հանգեցրել է կանանց նկատմամբ ատելության զարգացմանը։ 1978 թվականին նա կատարել է մի շարք բռնաբարություններ, որոնց համար դատապարտվել է 27 տարվա ազատազրկման։ Սակայն, լավ վարքի շնորհիվ, պատիժը հետագայում կրճատվել է մինչև 8 տարի։ Վեգան ազատ է արձակվել 1986 թվականի կեսերին։ Երբ նա բանտում էր, կինը բաժանվել է նրանից, ինչը միայն խորացրել է ապագա մարդասպանի ատելությունը հակառակ սեռի նկատմամբ։ Նա երկրորդ անգամ ամուսնացել է, որոշ աղբյուրների համաձայն՝ մտավոր խնդիրներ ունեցող կնոջ, մյուսների համաձայն՝ էպիլեպսիայով տառապող կնոջ հետ։ Վեգան ամեն կերպ բռնության է ենթարկել և ծեծել կնոջը, սակայն իր ընկերների և հարևանների համար նա պահպանել է հոգատար և սիրող ամուսնու տպավորություն։

Խոսե Վեգան բնատուր տաղանդ է ունեցել մարդկանց սիրտը գրավելու, ուստի մինչև նրա ձերբակալությունը շրջապատի բոլորը մարդասպանի մասին խոսում էին միայն դրականորեն՝ որպես հաճելի, աշխատասեր մարդու և հոգատար ամուսնու։

### Սպանությունների շարք և ձերբակալություն
Հանցագործի սխեման միշտ նույնն է եղել։ Օգտագործելով իր գրավիչ տեսքն ու բնական հմայքը՝ Վեգան մոտենում էր իր թիրախին, որը սովորաբար միայնակ տարեց կին էր։ Նա զրուցում էր նրա հետ, մինչև սովորում էր նրա առօրյան, սովորությունները և այլ անհրաժեշտ բաներ։ Այնուհետև նա առաջարկում էր օգնել տանը կամ բակում, և մտնելով տուն՝ բռնաբարում և սպանում էր զոհին։ Բոլոր դեպքերում Վեգան հանցագործության վայրից վերցնում էր իր համար գրավիչ համարվող ցանկացած իր՝ արհեստական ​​ծաղիկների փունջից մինչև հեռուստացույց։

Սերիական մարդասպանի առաջին զոհը 82-ամյա Մարգորիտա Գոնսալեսն էր, որին նա բռնաբարել և խեղդամահ է արել 1987 թվականի օգոստոսի 6-ին։ Ավելին, դեպքի վայրից փախչելիս Վեգան նրա պրոթեզը խցկել է նրա կոկորդը։ Նրա երկրորդ զոհը՝ 80-ամյա Կարմեն Ֆերնանդեսը, սպանվել է 1987 թվականի սեպտեմբերի 30-ին։ Այդ տարվա հոկտեմբերի կեսերին Վեգան բռնաբարել և խեղդամահ է արել 66-ամյա Նատիվիդեդա Էսպինոսային։ 1988 թվականի հունվարի 21-ին նա բռնաբարել և սպանել է Կարմեն Գոնսալեսին։ Նրա վերջին զոհը 66-ամյա Ջուլիա Ֆերնանդեսն էր, որին բռնաբարել և խեղդամահ է արել 1988 թվականի ապրիլի 21-ին։

Բացի այդ, Խոսե Վեգան կատարել է առնվազն ևս 11 սպանություն, սակայն զոհերի անունները և դրանց կատարման հանգամանքները քննիչները երբեք չեն բացահայտվել։ Վեգայի սպանություններից առնվազն մի քանիսը սկզբնապես որակվել են որպես «մահ բնական պատճառներով»՝ զոհերի տարեցության կամ առաջադեմ տարիքի պատճառով։

Վերջապես, 1988 թվականի մայիսի 19-ին Խոսե Անտոնիո Ռոդրիգես Վեգան ձերբակալվել է ոստիկանության կողմից Սանտանդերի Կոդո դել Տորե փողոցում, երբ նա զբոսնում էր իր 23-ամյա ընկերուհու՝ Մարիա Նիևեսի հետ։ Սկզբում Վեգան հերքել է սպանություններին իր մասնակցությունը, սակայն շուտով ոստիկանությունը խուզարկել է նրա տունը և հայտնաբերել գաղտնի սենյակ, որտեղ պահվում էին հանցագործության վայրից գողացված իրեր։ Այնուհետև նա խոստովանել է իր կատարածները։

## Դատավարություն և մահ
1991 թվականի նոյեմբերին սկսված իր դատավարության ժամանակ Խոսե Վեգան հրաժարվել է բոլոր խոստովանություններից և պնդել, որ բոլոր կանայք մահացել են բնական մահով։ Ավելին, որոշ դեպքերում Վեգան նույնիսկ հերքել է, որ ճանաչում է զոհին։ Սակայն մարդասպանի տանը հայտնաբերված նրա սպանած կանանց պատկանող մի քանի իրեր հակառակն են ապացուցեցել։ Դատաբժշկական հոգեբույժները պարզել են, որ Վեգան տառապում է հոգեկան խանգարումով, բայց դեռևս ունակ է պատասխանատվություն կրել իր գործողությունների համար։ Վերջիվերջո, Խոսե Անտոնիո Ռոդրիգես Վեգան մեղավոր է ճանաչվել 16 սպանության մեջ և դատապարտվել է 440 տարվա ազատազրկման։

2002 թվականի հոկտեմբերի 24-ին, բանտի բակում զբոսանքի դուրս գալիս, Խոսե Վեգան հարձակման է ենթարկվել երկու այլ կալանավորների կողմից, որոնք նրան մի քանի անգամ դանակահարել են սափրիչներով՝ տեղում սպանելով նրան։ Հաջորդ օրը նա թաղվել է բանտի գերեզմանատանը գտնվող անանուն գերեզմանում, հուղարկավորությանը ներկա են եղել միայն գերեզմանատան երկու աշխատակից։

## Ծանոթագրություններ

Կատեգորիա:Սերիական մարդասպաններ այբբենական կարգով